
Denne oversettelsen er redigert av: Unn Ruud


Emmy Grayson

Forfatteren skrev sin første historie da hun var sju år, om et skummelt spøkelse. Hennes store lidenskap for romaner kom noen år senere, etter at hun hadde lest en bok av Kathleen E. Woodiwiss, A Rose in Winter, som hun fant i morens bokhylle.

Hun bor landlig til i Midtvesten i USA sammen med ektemannen – som også er hennes eksmann – deres sønn og nok dyr til å fylle en dyrehage.


Til minne om Chad, Emma og Gene.

Musikken gled over Damon Bradfords hud som en elskers kjærtegn. Han nippet til cocktailen sin, og den milde smaken av gin ble liggende på tungen. Det var bedre å fokusere på det enn på den langsomme, sløve varmen som spredte seg gjennom årene hans mens han betraktet henne.

Cellisten.

Musikk hadde aldri vært en viktig del av livet hans. Han visste forskjellen på klassisk og rock, betalte store summer for at band og sangere skulle opptre på de ulike tilstelningene han arrangerte i løpet av året. Men selve musikken hadde alltid vært bakgrunnsstøy.

Mens dette … de rike, dystre tonene i soloen steg og sank med perfekt presisjon, og det sløve tempoet oppfordret lytterne til å senke tempoet, til å glemme livets krav for et øyeblikk …

Det var ulikt alt han noen gang hadde hørt før.

Akkurat som kvinnen bak celloen var ulik alle han noen gang hadde møtt før.

Han ville ha avvist henne ved første øyekast hvis hun ikke hadde spilt. Det blonde håret var satt opp i en stram knute i nakken. Den svarte kjolen var løs rundt overkroppen, med ermer ned til albuene og et skjørt som var drapert over knærne mens hun holdt celloen mellom beina.

Vanlig. Kjedelig.

Det var fingrene hennes som først fanget oppmerksomheten hans. Slanke og elegante, der den ene hånden beveget buen med presisjon, mens den andre gled opp og ned på strengene med en grasiøs beherskelse som fikk musklene hans til å stramme seg.

Tent av en jævla cello.

Han nippet til cocktailen mens han ventet på at den kjølige drikken skulle roe ned hans ustyrlige libido.

Men slik gikk det ikke. Musikken hadde trengt inn i ham, gjennom den skreddersydde smokingen og det rolige, fattede ytret han vanligvis viste verden. Blikket hans ble trukket tilbake til ansiktet hennes.

Brede lepper i et hjerteformet ansikt, med en skarp hake som sto i kontrast til de runde kinnene. Påfallende var det første ordet som falt ham inn. Enkle klær og en streng frisyre. En kvinne, tenkte han, som prøvde å holde fokus på musikken og ikke på seg selv.

Resten av orkesteret stemte i, og harmonien fra de rundt fire dusin instrumentene fylte hele ballsalen. En frivillig symfoni bestående av musikere som fortsatt jobbet mot sitt store gjennombrudd. Han hadde vært nølende da Kimberly, som var ansvarlig for arrangementet, hadde sendt inn underholdningsplanen og den inkluderte åpningsmusikken som skulle fremføres av New York City Apprentice Symphony. Da han spurte henne, hadde hun presentert det som en mulighet til å engasjere seg i en samfunnsorganisasjon.

Da han kastet et nytt blikk på kvinnen som hadde fanget oppmerksomheten hans, var han plutselig veldig glad for at han hadde latt Kimberly få viljen sin.

Damon løsrev blikket fra cellisten og så ut over den moderne ballsalen, fylt med New Yorks rikeste mennesker.

De fleste av gjestene på den årlige Bradford Global Gala Fundraiser var der for å bli sett i sine dyreste klær, nyte eksklusive cocktails, kanskje sjekke opp en ny kjæreste eller inngå en forretningsavtale. Et par var der fordi de virkelig ønsket å se en ny fløy til barnesykehuset, som var den utvalgte mottakeren av årets innsamlingsaksjon.

Men ingen var der på grunn av musikken.

Synd, tenkte Damon og betraktet folkemengden som snakket og lo. Dessverre var han mer lik dem enn han ville innrømme. Han la ikke merke til de enkle gledene rundt seg. Han var alltid fokusert på noe annet, neste gjøremål på den endeløse listen sin. Han gikk fra det ene målet til det andre med en grundighet og et tempo som imponerte hans ansatte og kunder, irriterte konkurrentene og, viktigst av alt, fikk ham til å bevege seg fremover.

Aldri tilbake.

Likevel hadde han havnet på det stedet han hadde hørt andre mumle og klage over, men aldri hadde trodd at han selv skulle havne – ved et veiskille. Bradford Global var en av de største produsentene av en rekke produkter, og var i sluttspurten om en stor kontrakt med et europeisk luksusflyselskap. Han eide hjem på fire kontinenter, snakket tre språk flytende og var ofte å se på forsiden av magasiner som Fortune. Edward Charles Damon Bradford hadde alt.

Så hvorfor følte han seg så forbannet tom?

Det var en påfallende mangel på glede som hadde drevet ham til utkanten av ballsalen i kveld. Rastløsheten hadde ført ham forbi menneskene som prøvde å få oppmerksomheten hans, forbi hans personlige assistent og eventkoordinatoren som ville ha hans innspill til innredningen, til den bortgjemte alkoven. Kjedsomheten hadde drevet ham til å sette seg i en av de to lenestolene som var skjult for de fleste, med musikerne på den opphøyde scenen som hans primære blikkfang. Han hadde ønsket seg noe annet, lengtet etter en forandring, uansett hvor liten den var.

Og han hadde funnet den forandringen der hun satt mot den bakre veggen i ballsalen med en cello mellom lårene. Tristheten gled over ansiktet hennes mens hun la hodet på skrå, fortsatt med lukkede øyne.

Han burde reise seg og slutte seg til mengden. Ja, han hadde ønsket seg noe annerledes, noe nytt, spennende. Men begjæret som ulmet under overflaten for en kvinne han nettopp hadde sett, var litt for opphetet, som en ild som var i ferd med å bryte seg løs og bli til et rasende inferno. Ja, han ville ha forandring.

Han ønsket også – trengte – å beholde kontrollen.

Så stoppet musikken. Lydene fylte fortsatt ballsalen – glass som klirret, en mann som lo litt for høyt, hæler som klikket på marmorgulvet. Folk fortsatte som om ingenting hadde forandret seg.

Musikeren åpnet øynene. Fra denne avstanden kunne han ikke skjelne fargen. Damons arrangør gikk opp på scenen for å annonsere at det var femten minutters pause før det neste bandet som skulle spille.

Cellisten støttet instrumentet sitt på et stativ og reiste seg. Hun var slank, litt kortere enn han hadde forventet, men styrken var tydelig i skuldrene hennes og den selvsikre haken.

Så så hun opp. Blikkene deres møttes, og noe elektrisk freste mellom dem.

Å, ja. Han burde definitivt gå tilbake til tryggheten blant menneskene som ikke ønsket noe mer enn et minutt av hans tid eller noen millioner av hans formue.

Men, tenkte han plutselig, hvor var moroa i det?

Evolet Grey gikk inn i ballsalen igjen, og til tross for sine beste intensjoner, falt blikket hennes på den lille alkoven i utkanten av rommet. Bevisstheten fylte kroppen hennes da blikket igjen fikk kontakt med den kjekke mannen som satt for seg selv. Andre ville kanskje ha oppfattet holdningen hans som avslappet, men han minnet henne om et rovdyr som lå på lur, bedragersk rolig mens han ventet på at byttet skulle komme nærmere. Det gikk kaldt nedover ryggraden hennes, men hun klarte ikke å se bort.

Blikket hennes beveget over den svarte smokingen hans, og så opp igjen til ansiktet. Notene danset i hodet hennes, landet på de imaginære notelinjene hun hadde tryllet frem og skapte en sensuell melodi for den mystiske mannen i alkoven.

Klassisk kjekk. Mørkebrunt hår. Det reserverte uttrykket i det firkantede ansiktet, kombinert med de små hulningene under kinnbeina, fikk ham til å virke kald og fjern.

Bortsett fra øynene hans. Under den tilknappede overflaten lurte et snev av noe vilt.

Det hintet av villskap gjorde merkelige ting med henne. Hjertet slo raskere, og varmen samlet seg i magen.

Stopp.

Hun så vekk og gikk bort til baren som lå nærmest scenen. Det var ikke hver dag hun fikk ta en drink på et hotell som Winchester. Festsalen var litt mer moderne enn hun hadde foretrukket, med høye søyler og vinduer fra gulv til tak med utsikt over Central Park rett over gaten. Men likevel, måtte hun erkjenne, elegant pyntet til kveldens galla. Den som hadde planlagt kveldens begivenhet, hadde rikelig med penger. Et dansegulv av tre som var så mørkt at det nesten var svart, dominerte midten av rommet. Hvite stoler og sofaer var plassert rundt kantene og skapte intime rom som man kunne trekke seg tilbake til hvis man trengte et pusterom eller et stille sted å gjøre forretninger. Veggene glødet i blå og fiolett belysning. En liten detalj, men den fikk rommet til å føles intimt, selv om det var nærmere fem hundre mennesker som myldret rundt i sine mest glamorøse klær.

Dette var ikke hennes verden. Langt ifra. Hun hadde ikke følt det på scenen. Der hadde hun hatt kontroll, vært i sitt rette element. Men her ute, blant duften av penger som lå tykt i luften, følte hun seg som et null.

Para!

Hun smilte da hun hørte den hese stemmen til adoptivmoren Constanza i hodet. Hun var kjærlig og støttende, men hadde null toleranse for selvmedlidenhet og ingen tålmodighet med dem som satte penger høyere enn familie.

Hvis Constanza hadde vært her, ville hun ha rynket på pannen over all sløsingen og så sagt noe sånt som: Du har fortjent plassen din her, mija. Nå må du slutte å surmule og kose deg.

Med den sårt tiltrengte selvtilliten i behold, fortsatte Evolet over gulvet. Hun skulle ta seg en drink, nyte noen minutter i det mest elegante rommet hun noen gang hadde vært i, og så skulle hun hjem og ta et bad.

Og, tenkte hun mens smilet spredte seg, kanskje hun kunne fantasere om den mystiske mannen som hadde fått pulsen hennes til å stige. De få stevnemøtene hun hadde vært på siden hun ble uteksaminert, hadde lært henne at fantasier – i hvert fall når det gjaldt romantikk – som regel var morsommere enn den faktiske opplevelsen.

Hun var nesten framme ved baren da en hånd grep henne i albuen.

«Du er sannelig en fryd for øyet.»

Stanken av for mye alkohol stakk henne i nesen. Hun begynte å snu seg, men en arm gled rundt livet hennes og trakk henne nærmere lukten.

«Hva heter du? Jeg har ikke sett deg på disse gallaene før.»

Hun sto ansikt til ansikt med en søvnig, blond mann. Det hånlige smilet hans var frastøtende.

«Jeg er med i symfoniorkesteret», sa hun så høflig hun klarte. Hun grep hånden hans og trakk den bort fra livet, mens hun tok et skritt tilbake.

«Jeg har hørt mye bra om musikere. Veldig talentfulle hender.» Det antydende løftet på øyenbrynene hans fikk henne til å krympe seg. «Kanskje vi kan finne ut om det er sant etter gallaen.»

Hun klarte så vidt å ikke brekke seg. Rikdom var tydeligvis ikke ensbetydende med klasse eller sjarm. Blikket hennes falt på hendene hans, den ene holdt rundt et martiniglass, den andre bar en dyr klokke og en giftering.

Hun tvang frem et smil. «Jeg er så heldig å få spille sammen med noen svært begavede musikere», svarte hun kjølig. «Dessverre opptrer vi bare som gruppe. Jeg er ikke tilgjengelig for private opptredener.»

Han blunket til henne. «Jeg ber ikke om en musikal», stotret han. «Jeg ber om …»

«Er det din kone?»

Et uttrykk som lignet frykt gikk over mannens ansikt da han snudde seg. Evolet benyttet anledningen til å lene seg fremover, plassere en finger under martiniglasset og løfte det opp. Et lite rykk var alt som skulle til for at den ferskenrosa drinken sprutet ut på mannens hvite skjorte. Glasset ramlet ut av fingrene hans og ned på gulvet. Musikken fra høyttalerne og skravlingen fra gjestene dempet noe av oppstyret, men flere snudde seg for å se hva som hadde skjedd.

Mannen ble rød i ansiktet mens han så fra skjorten og ned på glasskårene ved føttene sine.

«Har du …» Han så opp på henne, og så ned igjen. Hun syntes nesten synd på ham mens han blunket og strevde med å forstå hva som nettopp hadde skjedd. «Gjorde jeg det?»

«Du gjorde det, Harry.»

Evolet stivnet. Den dype, myke tonen kom bakfra og gled over huden hennes, tente små gnister og fikk henne til å trekke pusten, selv om panikken flagret i brystet hennes. Hadde eieren av den forførende stemmen sett manøveren hennes?

Harrys ansikt bleknet forbausende raskt.

«Jeg tror jeg bare fikk litt for mye …»

«Harry!»

Evolet syntes nesten synd på Harry da han ble enda blekere idet en slank kvinne med kullsvart hår kom bort til ham med et hardt blikk.

Nesten.

«Kjære, der er du jo.» Kvinnen la armen sin på Harrys, og de velstelte neglene hennes boret seg inn i jakkeermet hans som klør. «Jones-familien har spurt etter deg.» Hun sendte Evolet og den som sto bak henne et skjørt smil, før hun dro av gårde en Harry som så svært ulykkelig ut.

Evolet stålsatte seg for hva som enn befant seg bak henne, og snudde seg.

Den mystiske mannen sto foran henne, høy, mørk og grublende. Hun løftet haken og møtte blikket hans direkte. Og for et blikk det var. Smaragdfarget med gullflekker, under tykke bryn som for øyeblikket var trukket sammen mens han studerte henne. Halvsmilet hans fortalte henne at han hadde sett den lille manøveren hennes.

«Takk», sa hun.

Et av brynene skjøt opp.

«For hva da? Det virker som om du hadde alt under kontroll.»

Varmen steg i kinnene hennes. «Det var bare …»

«En smart måte å håndtere en utålelig drittsekk som drikker for mye og legger an på alle som ikke er kona hans på.»

Evolet bet seg i underleppen for å stoppe gliset.

«Vel … takk skal du ha.» Hun kastet et raskt blikk rundt seg. Heldigvis hadde folk gått tilbake til sine private samtaler, og en rask servitør hadde allerede feid opp glasset.  «Jeg setter pris på din diskresjon.»

«Ingen årsak.» Han nikket mot baren. «Anthony er en magiker når det gjelder drinker. Etter sammenstøtet med Harry kunne du sikkert trenge en.»

Hun fokuserte på å velge ut en drink, og ikke på den distraherende mannen ved siden av henne. «Lavendelspionen, takk.»

Anthony rakte henne en blek lilla drink, toppet med en kvist lavendel. Hun takket ham og løftet glasset til leppene.

«Å, jøss», sa hun da blandingen av gin, lavendel og lime traff tungen hennes. «Det er nydelig.»

«Nyter du ofte gin?»

«Dette er første gang», svarte hun og tok enda en slurk. «Jeg drikker ikke så mye. Jeg pleier å øve eller opptre.» Eller jobber som vikarierende assistent, men den delen holdt hun utenfor. Det var bare et stopp på veien mot hennes endelige mål om å spille profesjonelt i et orkester. «Da blir det lite tid til happy hour.»

«Hvorfor bestemte du deg for cello?»

Fingrene hennes strammet seg om glasset, mens sommerfuglene flagret i magen.

«Første gang jeg hørte en, var på T-banen. Det var helt utrolig.»

Minnet om det skyllet over henne. Hun hadde bare vært sammen med Constanza i noen uker og hadde skjøvet fostermoren fra seg med bitende fornærmelser eller kald taushet. At Constanza hadde svart med et bord fullt av tradisjonell haitisk mat, nyvaskede klær og et mildt smil, hadde gitt henne dårlig samvittighet, og det hadde gjort henne enda sintere. Murene hun hadde bygget opp gjennom årene, hadde skaket for hver eneste vennlige gest, og det ville hun ikke. Hun hadde ikke villet knytte seg til henne når hun kunne bli revet bort når som helst.

Det hadde gjort det dype suget i brystet hennes enda sterkere da hun hørte de første hjemsøkende cellotonene i tunnelene, som om noen ropte til henne og endelig forsto all smerten, hjertesorgen og savnet hennes.

Hun hadde fulgt musikken gjennom folkemengden i tunnelene i rushtiden. Alt annet hadde bleknet; buldringen fra togene, kakofonien av stemmer, ringingen fra telefoner.

Det hadde bare vært musikken.

«Som engler som synger?»

Hun blunket og fokuserte på mannen med rynket pannen.

«Nei, tvert imot. Han, mannen …» Fingrene hennes beveget seg i luften mens hun etterlignet bevegelsene hun hadde sett den dagen hennes verden hadde forandret seg. Den dagen hun hadde sluttet å overleve og begynt å leve. «Han fikk celloen til å gråte.»

«Gråte?»

Hun tok en drink til for å dekke over skjelvingen. Ikke den mest PR-vennlige måten å beskrive begynnelsen på musikkarrieren sin på. Disse menneskene ville ha glitter og glamour, ikke trist og deprimerende.

Men det var noe i måten han så på henne på, med en intensitet som fikk henne til å føle at han kunne se bak alle årene med øving, som gjorde at hun fikk lyst til å fortelle ham det. Fortelle hva som hadde ført henne fra en liten toroms leilighet i East Harlem til å spille i et strykeorkester på et av de fineste hotellene i New York City

Ikke gjør det.

Hadde hun ikke lært leksen sin i årenes løp? Å stole på og betro seg til noen åpnet døren for å få forhåpninger. Til å bli såret. Constanza hadde vært et mirakel, en gave hun aldri hadde forventet å få, men også en sjeldenhet.

Påminnelsen hjalp henne med å holde minnene i sjakk. Hun lo lett.

«Musikere kan være litt dramatiske. Jeg likte musikken. Cellisten var så snill å svare på spørsmålene mine etter at han hadde spilt. Jeg begynte å ta timer, og nå er jeg her», avsluttet hun med en gest mot et av cocktailbordene i glass med hvite blomster og blafrende stearinlys.

Mannens rynke i pannen ble dypere. «Det var ikke det du skulle si.»

Nå var det hennes tur til å rynke pannen. Hadde hun tolket ham feil?

«Unnskyld?»

Han lente seg mot henne, men i motsetning til Harrys nærhet, vekket han ikke avsky. Det fikk henne til å trekke pusten, og den forbaskede varmen brant hetere. Hun ville ikke bli tiltrukket av noen, og slett ikke av en rik playboy som sikkert gikk ut med modeller og skuespillerinner og politikere.

En som aldri ville se to ganger på en som henne.

Trangen til å flykte kom raskt over henne. Pulsen begynte å banke, og hun lette etter en grunn til å gå, da bandets vokalist ba alle om å bli med ut på dansegulvet. Leppene hennes åpnet seg, og en eller annen intetsigende unnskyldning kom opp. Hun holdt på å miste sin egen drink da fingrene hans lukket seg om hånden hennes.

«Dans med meg.»

Evolet hadde alltid trodd at ingenting kunne være mer forførende enn lyden av celloen hennes. Mer enn én mann hadde beskyldt henne for å være en kald fisk, en kritikk hun hadde tatt med fatning, for ingen mann hadde noensinne lokket henne lenger enn til en andre date eller et utilfredsstillende godnattkyss. Helt siden hun som femtenåring hadde vandret nedover en T-banetunnel på jakt etter en sang som kalte på henne, var det bare to ting som hadde betydd noe for henne i verden: Constanza og celloen hennes.

Men nå fikk hun en foruroligende følelse av at verden forandret seg. Hvis hun sa ja, ville den forandre seg enda mer. Hun ville ikke se denne mannen etter denne kvelden. Men hun ville alltid bære med seg minnet av hans berøring, minnet av hånden hans som lå rundt hennes.

«Greit.»

Før hun rakk å tvile på sin egen dømmekraft, tok han drinken fra henne, satte den på bardisken og førte henne ut på dansegulvet.

«Det har du gjort før.»

Han ga henne et ulveaktig smil. «Gjort hva?»

Fingrene hans la seg mot ryggen hennes, og håndflaten hans presset kroppen hennes tettere inntil hans. Den andre hånden hans tok et forsiktig grep om den ene hånden hennes. Kontakten av hud mot hud gjorde henne mer svimmel enn noen omfavnelse eller noe kyss hun noen gang hadde opplevd.

«Forført en kvinne til å danse med deg», sa hun andpusten.

Ilden gnistret i øynene hans. «Føler du at jeg forfører deg …?» Stemmen hans ble lavere. «Jeg vet ikke hva du heter.»

«Det er det samme», svarte hun. Hun ble belønnet med en dyp latter som så ut til å overraske dem begge.

Smilet hans stjal noe av skyggene fra øynene hans. Hvordan ville det være å kysse ham? Å smake leppene hans mot sine egne, åpne munnen mot hans og …

«Fortell meg hva du heter, så skal jeg fortelle deg hva jeg heter.»

Å nei, hun nøt dette. Hun nøt å spøke med en kjekk, velstående mann som av en eller annen grunn var interessert i å snakke med henne.

Tempoet i musikken økte. Usikkerheten fikk henne til å snuble. Mannens hånd strammet seg om hennes og ga henne ro.

«Slapp av.»

«Det er vanskelig når jeg ikke vet hva jeg gjør.»

«Stol på meg.»

Han sa det med humor i stemmen. Men blikket hans var intenst, det trengte gjennom panseret hun hadde viklet rundt seg selv. Hun ble revet mellom sårbarhet og trass.

Helt til den ene munnviken hans trakk seg opp i det sexy halvsmilet. Han utfordret henne.

Hun løftet haken mens hun tvang seg selv til å slappe av i omfavnelsen hans. Da han snurret henne rundt, lente hun seg inn mot ham. Det første øyeblikket var skremmende. Når hadde hun sist gitt fra seg kontrollen og stolt på andre?

Men han ga henne ikke tid til å være redd. Han snurret henne inn i en ny sving med en dristig selvtillit som fikk henne til å smile henført. Han svarte med et smil som forvandlet hans grublende tiltrekningskraft til en ødeleggende sjarm.

Han ledet henne gjennom resten av dansen med styrke og dyktighet. Noen få forsøkte seg på lignende bevegelser som hennes mystiske mann, men ingen nådde opp til hans.

Da musikken stilnet av, rynket Evolet pannen. «Er du profesjonell selskapsdanser?»

Han humret. «Langt ifra. Det er den eneste dansen jeg er god til.»

«Ja vel.»

«Moren min var en god lærer.»

Humoren i øynene hans bleknet og ble erstattet av en følelse Evolet kjente så altfor godt.

Smerte.

«Hva har skjedd med henne?» spurte hun forsiktig

Blikket hans gled tilbake til henne. I løpet av et åndedrag så Evolet alt; hjertesorg, smerte, fortvilelse.

Så smilte han, men denne gangen var smilet innøvd.

«Jeg henter en ny drink til deg.»

Hun følte avvisningen som et slag. Men det hadde vært et vidunderlig mellomspill, et eventyr som var blitt til virkelighet med en drink og en dans.

Og nå var det over. Hun hadde lært leksen sin og sluttet å strekke seg etter stjernene når det gjaldt forhold og mennesker. Noen stjerner ville alltid være for langt utenfor rekkevidde. Når det gjaldt mennesker, var det å ønske og håpe fatale feil. Folk døde, som faren hennes. Folk forlot henne, som moren.

Folk var uforutsigbare. Ukontrollerbare. De kunne påføre smerte, selv om de ikke mente det.

Evolets blikk gled tilbake til scenen. Minnet om celloens skinnende treverk beroliget de voldsomme følelsene som kjempet om herredømmet i brystet hennes. Hun kunne stole på celloen, talentet sitt og sitt eget harde arbeid.

Ja, hun hadde kunnet stole på at den mørkhårede fremmede ville by henne opp til dans. Hun hadde ikke engang innsett at hun hadde hatt en kort fantasi om at deres tid sammen ville strekke seg utover musikken. Men han hadde minnet henne på, med sin raske avvisning av spørsmålet hennes, at det ikke var noe annet mellom dem enn noen få minutter sammen i luksuriøse omgivelser. Han ville finne henne interessant i kveld, kanskje litt lenger. Så ville nysgjerrigheten forsvinne, og han ville vende tilbake til sin verden, og hun ville vende tilbake til sin.

Hun hadde ikke lyst til å oppleve den følelsesmessige berg-og-dal-banen. Særlig ikke, erkjente hun motvillig, fordi denne mannen hadde potensial til å etterlate henne med noen dype arr på det allerede skadeskutte hjertet hennes.

«Det er sent», sa hun som svar på at han rynket pannen.

Han kikket på klokken sin, som sikkert kostet mer enn celloen hennes.

«Klokken er litt over åtte.»

«Og det vil ta meg en time å komme hjem.» Hun holdt ut hånden. «Takk for dansen.»

Hun visste at hun hadde begått en feil i det øyeblikket fingrene hans omsluttet hennes i et fast grep. Følelsen av huden hans mot hennes fikk henne til å gispe. Hjertet banket så voldsomt at hun lurte på om han kunne høre det over musikken.

Men da hun så opp mot ansiktet hans, var det for å møte et ugjennomtrengelig, smaragdgrønt blikk som slukket de siste gnistene av hennes tiltrekning.

«Nyt resten av kvelden», sa han kjølig.

Hun nikket og snudde seg bort, så gikk hun inn blant danserne mens hun forsøkte å holde et jevnt tempo, slik at det ikke så ut som om hun løp. Hun pustet dypt inn og hentet frem den mentale sjekklisten sin. Musikken, glassene som klirret og samtalemusikken bleknet da hun ramset opp oppgavene sine: Hente celloen, hente frakken, gå til Fifty-Ninth Street T-banestasjon.

Hun hadde nesten kommet seg til utkanten av ballsalen, da fristelsen reiste sitt onde, lille hode. Med et resignert sukk så hun seg over skulderen for å kaste et siste blikk på overdådigheten hun hadde nytt, og kanskje på mannen som for en kort stund hadde ført henne inn i en fantasi.

Enda en tabbe, innså hun i ettertid. Han sto på motsatt side av ballsalen med en drink i hånden og snakket med to kvinner i flotte aftenkjoler. Den rødhårede la hånden sin på jakkeermet hans i en gest Evolet gjenkjente som bevegelsen til en kvinne som hadde funnet noe hun ville ha.

Magen hennes sank. Latterlig å være sjalu på en mann hun nettopp hadde møtt – og aldri kom til å møte igjen.

Han så opp, og hun holdt tilbake et gisp da han stirret rett på henne. Begjæret blusset lavt i magen hennes, før det brant et spor gjennom årene hennes. Hun så for seg bilder av kropper som flettet seg sammen i en kjødelig dans som var langt mer intim enn den de nettopp hadde delt.

Hun ble sjokkert over fantasiens erotiske livaktighet. Leppene hennes skilte seg, og til tross for avstanden mellom dem, så hun blikket hans bli mørkere. Var det bare innbilning, eller ble luften rundt henne tung ved tanken på hva som kunne ha vært mellom dem?

Mellom deg og en mann du knapt kjenner?

En mann som hun på mindre enn ti minutter hadde delt et av de mest avgjørende øyeblikkene i livet sitt med.

Uansett hva som hadde skjedd, ville en mann som ham gå sin vei og aldri se seg tilbake.

Evolet snudde seg og flyktet.

